|  |  |
| --- | --- |
|  |  |

MÄÄRUS 18.07.2025 nr 8

|  |  |
| --- | --- |
| **Kaitseliidu valvuri käesideme ja embleemi kirjeldus ning kandmise kord** |  |

Määrus kehtestatakse Kaitseliidu seaduse § 71 lõike 2 alusel.

**§ 1. Kaitseliidu valvuri embleemi kirjeldus**

(1) Kaitseliidu valvuri embleem on põigiti poolitatud väljaga ümmargune kilp. Kilbi ülemine pool on kuldkollane ja alumine must. Kilbi keskel on Kaitseliidu kotkas. Ringjoonega eraldatud ääre ülaservas on suurtähtedega kiri „VALVETEENISTUS“ ja alaservas „GUARD UNIT“. Kuldkollase ringjoonega eraldatud ääre värv on must ja kirjed on kuldkollased.

(2) Kaitseliidu valvuri embleemi diameeter on 8 cm. Teenistuslikul vajadusel võib embleemi diameeter olla 7,5 cm ja kuldkollane värv asendatud rohelisega (PMS 5757 C).

(3) Kaitseliidu valvuri embleemi kujutis on esitatud käesoleva määruse lisas 1.

**§ 2. Kaitseliidu valvuri käesideme kirjeldus**

(1) Kaitseliidu valvuri käeside on hõbe-roheline side, millele on kinnitatud eelnõu §-s 1 kirjeldatud embleem.

(2) Kaitseliidu valvuri käesideme:

1) pikkus on 26 cm;

2) kõrgus on 12 cm;

3) ülemises ja alumises servas on 1,5 cm laiune hõbedane helkurriba;

4) keskel on 3 cm laiune helkurriba;

5) rohelised ribad on 3 cm laiused;

6) keskel asetseb käesoleva määruse §-s 1 kirjeldatud Kaitseliidu valvuri embleem.

(3) Kaitseliidu valvuri käesideme kujutis on esitatud käesoleva määruse lisas 2.

**§ 3. Embleemi ja käesideme kandmine**

(1) Embleemi või käesidet kantakse vasakul varrukal kinnitatuna takjaalusele või kummipaelaga ümber käe.

(2) Embleemi ja käesidet kantakse üksnes vormiriietusel.

(3) Embleem ja käeside peavad kandmise ajal olema nähtaval.

**§ 4. Määruse kehtetuks tunnistamine**

Kaitseministri 18. juuni 2021. a määrus nr 6 „Kaitseliidu valvuri käesideme ja embleemi kirjeldus ning kandmise kord“ tunnistatakse kehtetuks.

Hanno Pevkur

minister

Kadri Peeters

Kaitsevõime asekantsler kantsleri ülesannetes

Lisa 1. Valvuri embleem

Lisa 2. Valvuri käeside